Diari Oficial de la Generalitat Valenciana


Sumari del DOGV 5720, del 10-03-2008 (2008/2714)

ORDE de 19 de febrer de 2008, de la Conselleria d'Educació, per la qual es convoquen beques per a la realització de treballs d'investigació dins del Pla d'Estudis del Valencià Actual.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   5720

Data del DOGV
:   10-03-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/2714


Data del document
:   19-02-2008

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ajuda pública
    * assignació per estudis
    * suport econòmic
    * lingüística
    * llengua regional

ORDE de 19 de febrer de 2008, de la Conselleria d'Educació, per la qual es convoquen beques per a la realització de treballs d'investigació dins del Pla d'Estudis del Valencià Actual. [2008/2714]
L'Orde de 31 de març de 1986 (DOGV núm. 368, de 25 d'abril) obria als investigadors valencians un canal per a poder aprofundir el coneixement de l'idioma propi de la Comunitat Valenciana, en compliment del mandat que arreplega la Llei de la Generalitat 4/1983, de 23 de novembre, d'Ús i Ensenyament del Valencià, segons la qual té un compromís irrenunciable en la defensa del patrimoni cultural de la comunitat autònoma i, d'una manera especial, en la recuperació del valencià, llengua històrica i pròpia del nostre poble, del qual constituïx la més peculiar senya d'identitat. La convocatòria d'estes beques s'ha fet de manera ininterrompuda des d'eixa data; l'última orde de convocatòria és del 2 de març de 2007. Per això, la conselleria d'Educació es proposa continuar el Pla d'Estudis del Valencià Actual per a contribuir eficaçment a incrementar el coneixement i l'ús del valencià.
L'adjudicació de les beques s'oferix a tots els professionals implicats en l'ensenyament, la promoció i la recuperació del valencià, i està subjecta a les clàusules que s'indiquen a continuació.
Per això, en virtut del que s'exposa i fent ús de les facultats que em conferix l'article 47.11 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat, l'article 28 de la Llei del Consell i l'article 4.1 del Decret 108/1992, de 6 de juliol, del Govern Valencià, pel qual es regula la concessió de beques en relació amb el que s'establix en el vigent Reglament Orgànic i Funcional de la conselleria d'Educació, aprovat per mitjà del Decret 118/2007, de 27 de juliol, del Consell,
ORDENE
Primer
Convocar concurs públic per a la concessió de beques que tinguen com a objecte l'elaboració de treballs dins del Pla d'Estudis del Valencià Actual i aprovar les bases per les quals es regix esta convocatòria i el model d'instància, inclosos com a annexos I i II, respectivament, d'esta orde.
Segon
La dotació econòmica de les beques se sufragarà a càrrec del capítol IV, línia «Ajudes a la investigació lingüística sobre el valencià», codi T2151000, del programa 422.50 dels pressupostos per a la Generalitat per a l'any 2008. L'import global màxim destinat a estes ajudes és de 69.800 euros.
DISPOSICIÓ ADDICIONAL
Única
Donat el caràcter d'estes ajudes i que van dirigides a un col·lectiu que no exercix activitat econòmica, estes beques, per la mateixa naturalesa dels beneficiaris a qui van destinades, queden excloses de l'aplicació del principi d'incompatibilitat amb el Mercat Comú formulat en l'article 87 del Tractat, i no és, per tant, obligatòria la notificació a la Comissió Europea.
DISPOSICIONS FINALS
Primera
Es delega en la secretària autonòmica d'Educació la facultat de concedir les beques
Segona
La present orde produirà efectes l'endemà de la publicació en el Diari Oficial de la Comunitat Valenciana.
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició o bé es podrà plantejar directament recurs contenciós administratiu en el termini i davant dels òrgans que s'indiquen a continuació:
a) El recurs de reposició s'haurà d'interposar davant del conseller d'Educació, en el termini d'un mes des de l'endemà de seua publicació.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la seua publicació.
València, 19 de febrer de 2008
El conseller d'Educació,
ALEJANDRO FONT DE MORA TURÓN
ANNEX I
Bases per a la concessió de beques per a la realització de treballs d'investigació dins del Pla d'Estudis del Valencià Actual.
Primera. Objecte
Esta convocatòria té com a objecte l'elaboració de materials que permeten incrementar el coneixement i l'ús del valencià, i també potenciar-ne l'aprenentatge mitjançant les tecnologies de la informació i la comunicació (TIC).
Se seleccionaran, exclusivament, els projectes de treball que tracten els aspectes següents:
Grup A
1. Elaboració de materials d'ensenyament-aprenentatge del valencià mitjançant les TIC (recursos per a l'autoaprenentatge en Internet, recursos en suport informàtic, etc.).
2. Elaboració de materials en valencià per a l'aprenentatge d'altres llengües.
3. Elaboració de materials per a l'aprenentatge del valencià adreçat a immigrants.
4. Proposta de sistemes de planificació de programes d'aprenentatge del valencià i mètodes d'avaluació.
Grup B
5. Projectes de traducció del valencià a altres llengües i d'altres llengües al valencià.
6. Estudi del llenguatge administratiu valencià actual i elaboració de materials que en promoguen l'aprenentatge i la difusió.
7. Estudis lingüístics o lexicogràfics contrastius entre el valencià i altres llengües.
8. Estudis lexicogràfics, preferentment aquells referits a la terminologia pròpia dels llenguatges d'especialitat.
La realització dels treballs s'haurà d'ajustar a les indicacions metodològiques que plantege l'Àrea de Política Lingüística de la Secretaria Autonòmica d'Educació.
La temporalització dels projectes presentats s'haurà d'ajustar necessàriament a la data que marca la base octava d'esta orde per a l'entrega dels treballs. Per als projectes de major duració, caldrà explicar en la memòria la temporalització total, concretant de manera clara i diferenciada la part que es pretén dur a terme en esta convocatòria concreta, que és la que serà objecte de beca, si és el cas, en esta convocatòria, i que s'ha de presentar igualment en el termini fixat en la mencionada base octava.
Segona. Requisits
Els sol·licitants hauran de reunir les condicions següents:
a) Tindre la nacionalitat espanyola, o la d'un estat membre de la Unió Europea.
b) Ser llicenciat o diplomat universitari.
Tercera. Termini de presentació de sol·licituds
El termini de presentació de les sol·licituds i de la documentació serà de 20 dies hàbils, comptats a partir de l'endemà de la publicació de la convocatòria en el Diari Oficial de la Comunitat Valenciana. Si el termini acabara en dia inhàbil, s'entendrà prorrogat fins al primer dia hàbil següent. Si la sol·licitud d'iniciació no reunix els requisits exigits o la documentació presentada és incompleta, es requerirà l'interessat perquè, en un termini de deu dies, esmene la falta o adjunte els documents preceptius, i se li indicarà que, si no ho fa així, es considerarà que ha desistit de la seua petició, després de la resolució que haurà de ser dictada en els termes previstos en l'article 42 de la Llei de Règim Jurídic de les Administracions Públiques i del Procediment Administratiu Comú.
Quarta. Formalització de sol·licituds
Per a formalitzar la sol·licitud caldrà omplir una instància seguint el model de l'annex II de la present orde. Este model de sol·licitud estarà disponible en la pàgina web www.edu.gva.es/polin.
Les sol·licituds es podran presentar en el Registre General de la conselleria d'Educació; en les corresponents direccions territorials d'Alacant, Castelló i València, o utilitzant qualsevol dels mitjans establits en l'article 38 de la Llei de Règim Jurídic de les Administracions Públiques i del Procediment Administratiu Comú. Si la sol·licitud es presenta en una oficina de correus, s'ha de fer en sobre obert perquè la instància siga datada i segellada abans de ser certificada i, en qualsevol cas, d'acord amb els requisits establits en l'article 31 del Reial Decret 1829/1999, de 3 de desembre, pel qual s'aprova el Reglament que regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals.
Les sol·licituds es podran presentar individualment o per equips de treball. Si la sol·licitud la fera un equip de treball, s'entendrà que actua com a representant de l'equip el membre que figure en primer lloc; sense perjuí d'això, tots els formants de l'equip de treball respondran solidàriament de les seues obligacions davant de l'administració.
Si, per alguna causa, algun dels membres de l'equip l'abandona, els altres ho hauran de comunicar a la Secretaria Autonòmica d'Educació i, si així ho consideraren, hauran de manifestar el desig de continuar el treball, sols o amb la incorporació d'algun membre nou. Si la persona que abandonara l'equip fóra la que en té la representació, esta passarà a la que figure en segon lloc, i així successivament.
Els sol·licitants hauran d'aportar la documentació següent:
- Fotocòpia del DNI o el passaport de l'investigador o investigadors.
- Projecte. Haurà d'incloure la descripció del projecte, les etapes de realització, la metodologia i la bibliografia que s'utilitzarà.
- Currículum i documentació acreditativa de la titulació i mèrits al·legats per l'investigador o investigadors.
-Acreditació d'estar al corrent en les obligacions tributàries tant estatals com autonòmiques i amb la Seguretat Social, de conformitat amb l'article 22 del Reglament de la Llei General de Subvencions.
Quan no s'estiga obligat a presentar les declaracions o documents a què es referix el paràgraf anterior, s'acreditarà esta circumstància per mitjà d'una declaració responsable.
Segons consta en la sol·licitud que figura en l'annex II, els sol·licitants poden autoritzar la conselleria d'Educació a obtindre de forma telemàtica les dades pertinents que estiguen en poder de la Tresoreria General de la Seguretat Social, de l'Agència Estatal de l'administració Tributària i de la conselleria d'Economia, Hisenda i Ocupació.
- Declaració de no estar sotmés en prohibició per a ser beneficiari de subvencions de cadascun dels investigadors (annex IV).
- Manteniment de tercers (annex V).
Tota la documentació s'ha de presentar en documents originals o fotocòpies degudament compulsades. La documentació que no complisca estos requisits no serà tinguda en compte a l'hora de valorar l'expedient personal del sol·licitant.
Quinta. Criteris d'adjudicació
Les beques s'adjudicaran atenent un criteri de baremació que establix una puntuació màxima de 100 punts segons els aspectes següents:
1. Currículum. Tenint en compte les garanties que oferisca la titulació i el currículum del sol·licitant, es puntuarà sobre un màxim de 10 punts.
2. Segons els aspectes de què tracten els projectes, tindran una puntuació inicial diferent. Atenent el que s'establix en la base primera d'esta convocatòria, els projectes que pertanyen al grup A poden tindre una puntuació inicial màxima de 20 punts, i els projectes que pertanyen al grup B, una puntuació inicial màxima de 15 punts.
3. El plantejament del projecte i la metodologia que utilitzarà es puntuarà sobre un màxim de 25.
4. L'extensió del projecte es puntuarà sobre un màxim de 15.
5. L'interés de l'estudi es puntuarà sobre un màxim de 30.
Sexta. Comissió avaluadora i funcions
Per a l'adjudicació dels projectes d'estudi es crea una comissió amb la composició següent:
President:
- El cap de l'Àrea de Política Lingüística de la Secretaria Autonòmica d'Educació.
Vocals:
- El cap del Servici d'Assessorament Lingüístic i Traducció.
- El cap del Servici d'Ús Oficial i d'Acreditació de Coneixements en Valencià
- El cap del Servici d'Ensenyaments en Valencià de la Direcció General d'Ordenació i Centres Docents.
- Un representat de l'Acadèmia Valenciana de la Llengua, proposat per la presidenta de l'AVL.
Secretari:
- Un funcionari de la Secretaria Autonòmica d'Educació, amb veu i vot.
Si algun dels components es veu impossibilitat d'assistir a les reunions de la Comissió, la Secretaria Autonòmica d'Educació nomenarà les persones que estime oportunes per a suplir les vacants.
La Comissió d'Avaluació realitzarà la selecció segons els criteris estipulats en la base quinta. Una vegada feta la selecció dels projectes, redactarà l'informe perquè l'Àrea de Política Lingüística, com a òrgan competent per a l'ordenació i instrucció de la convocatòria, eleve la proposta a la secretària autonòmica d'Educació.
La comissió tindrà les funcions següents:
1. Estudiar els projectes presentats i els currículums dels sol·licitants.
2. Formular una proposta de resolució a la secretària autonòmica d'Educació.
3. Després de la concessió de les beques, realitzar el seguiment dels treballs.
El funcionament de la comissió haurà d'adaptar-se a allò que establix esta convocatòria i, de manera subsidiària, a les regles que conté el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, d'acord amb allò establit en l'article 6.1 del Decret 108/1992, de 6 de juliol, del Govern Valencià, pel qual es regula la concessió de beques.
Sèptima. Concessió
Les beques seran adjudicades per mitjà de resolució de la secretària autonòmica d'Educació, a la vista de la proposta de l'Àrea de Política Lingüística, en el termini màxim de sis mesos a partir de l'endemà de la publicació d'esta convocatòria en el Diari Oficial de la Comunitat Valenciana.
La falta de resolució adjudicadora de les beques dins del termini establit anteriorment produirà l'efecte de la desestimació presumpta de les sol·licituds presentades, en els termes prevists en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En la resolució s'han d'indicar els projectes seleccionats entre els presentats i la quantitat assignada. Esta resolució es publicarà en el Diari Oficial de la Comunitat Valenciana.
També podrà declarar deserta, totalment o en part, l'adjudicació de projectes de treball si considera que cap dels presentats no s'adequa a les bases d'esta convocatòria.
L'assignació econòmica màxima per beneficiari no pot superar els 9.000 euros, ni els 18.000 euros per beca en cas que hi opte un equip de treball. La Comissió es reserva el dret de considerar qualsevol de les dos opcions en cas de confluència de les dos possibilitats.
Condicions generals:
1. Estes beques són incompatibles amb altres que es puguen concedir per a la mateixa activitat o activitat semblant.
2. Els beneficiaris no hauran d'incórrer en cap de les circumstàncies recollides en l'article 13 de la Llei 38/2003, General de Subvencions.
3. No podran ser beneficiaris els sol·licitants que no es troben, a la finalització del termini de presentació de la sol·licitud, al corrent de les obligacions tributàries i de la Seguretat Social.
Octava. Presentació de treballs i pagament de les beques
El resultat de cada investigació s'haurà de presentar, en suport informàtic i imprés, dins del mes d'octubre de l'any 2008 i donarà peu al pagament de la quantitat assignada a càrrec de la línia «Ajudes a la investigació lingüística sobre el valencià», codi T2151000, del capítol IV, del programa 422.50 del pressupost de la Generalitat de 2008.
La conselleria d'Educació podrà suspendre qualsevol d'estos treballs quan hi haja, per part dels beneficiaris, incompliment de les bases, amb audiència prèvia a la persona interessada. En el citat cas, d'acord amb l'article 7, punt 2, del Decret 108/1992, de 6 de juliol, del Govern Valencià, i l'article 47, punt 9, del text refós de la Llei d'Hisenda Pública de la Generalitat, quedarà sense efecte la concessió de la beca.
Així mateix, són causes de nul·litat les establides en l'article 36 de la Llei General de Subvencions, i també són causes de reintegrament les que s'estableixen en l'article 37 d'esta mateixa llei.
Si el treball presentat no s'adequa a les característiques del projecte, no reunix suficient rigor metodològic o altera les condicions tingudes en compte per a la concessió de la beca, la conselleria es reserva el dret de reconsiderar, amb audiència prèvia a la persona interessada, la quantitat assignada per a ajustar-la a la realitat del treball.
Igualment, l'obtenció concurrent de subvencions o ajudes atorgades per altres administracions o ens públics o privats amb la mateixa finalitat donarà lloc a la minoració de la quantitat assignada en l'import de l'altra o altres ajudes.
Novena. Obligacions dels adjudicataris
Són obligacions dels beneficiaris d'estes beques les enumerades en l'article 14 de la Llei 38/2003, General de Subvencions, en tot allò que siguen aplicables.
Desena. Propietat intel·lectual
Els autors dels treballs entregats a l'empara d'esta convocatòria es comprometen, com a condició prèvia al pagament de la beca, a cedir per escrit els drets de distribució i comunicació pública a escala mundial per un període de 2 anys en règim de no-exclusivitat.
El document de cessió s'haurà d'ajustar al model que figura com a annex III i s'haurà de presentar en el termini de 20 dies hàbils a comptar des de l'endemà de la publicació de la resolució de la concessió de l'ajuda en el Diari Oficial de la Comunitat Valenciana (o en el moment que el centre directiu considere oportú, que s'haurà d'indicar de manera expressa). L'incompliment d'esta obligació donarà lloc a deixar sense efecte la resolució de concessió de la beca i, si és el cas, al reintegrament d'esta, amb exigència de l'interés de demora.
Onzena. Estatus dels adjudicataris
La concurrència a esta convocatòria comporta l'acceptació de les bases.
El fet d'haver sigut beneficiari de la concessió d'alguna d'estes beques d'investigació no implica cap tipus de relació laboral ni administrativa amb la Generalitat.
El fet que el beneficiari de l'ajuda fóra un funcionari o personal laboral de la Generalitat no n'afectaria la situació administrativa.